erhwenkuo/poetry-chinese-zhtw huggingface dataset:
虞美人
作者：沈端節（宋）

去年寒食初相見。花上雙飛燕。今年寒食又花開。垂下重簾不許、燕歸來。隔簾聽燕呢喃語。似說相思苦。東君都不管閒愁。一任落花飛絮、兩悠悠。
虞美人
作者：沈端節（宋）

臥紅堆碧紛無數。春事知何許。班班小雨裛犁花。又是清明時候、不歸家。傷春減盡東陽帶。人道多情殺。青春留下許多愁。分付與君今夜、一齊休。
虞美人
作者：沈端節（宋）

暮雲衰草連天遠。不記離人怨。可憐無處不關情。夢斷孤鴻哀怨、兩三聲。恨眉醉眼何時見。夜夜相思遍。梧桐葉落候蛩秋。唯有一江煙雨、替人愁。
探春令
作者：沈端節（宋）

舊家元夜，追隨風月，連宵歡宴。被那懣、引得滴流地，一似蛾兒轉。而今百事心情懶。燈下幾曾忺看。算靜中、唯有窗間梅影，合是幽人伴。
如夢令
作者：沈端節（宋）

雨後輕寒天氣。玉酒中人小醉。乍報一番秋，晚簟清涼如水。忺睡。忺睡。窗在芭蕉葉底。
薄倖
作者：沈端節（宋）

桂輪香滿。送寒色、輕風剪剪。又還是、幽窗人靜，梅影參差初轉。念少年孤負芳音，多時不見文君面。漫快瀉瓊舟，濃燻寶鴨，終是心情差懶。謾就枕，渾無寐，□聽徹、天邊飛雁。閒愁消萬縷，如何消遣。繡衾□憶鴛鴦暖。細思量、遍倚屏山，挑盡琴心，誰識相思怨。休文瘦損，陡覺頻移帶眼。
江城子
作者：沈端節（宋）

秋聲昨夜入梧桐。雨濛濛。灑窗風。短杵疏砧，將恨到簾櫳。歸夢未成心已遠，雲不斷，水無窮。有人應念水之東。鬢如蓬。理妝慵。覽鏡沈吟，膏沐為誰容。多少相思多少事，都盡在，不言中。
滿庭芳
作者：沈端節（宋）

霧薄陰輕，林深煙暖，海棠特地開遲。光風絕豔，獨自殿芳時。須信東君注意，花神會、別有看持。群英外，嫣然一笑，富貴出添姿。日長，春睡足，粉香撲撲，酒暈微微。明皇當日，稱許最相宜。妃子扶來半醉，宮妝淡、不掃蛾眉，偏憐處，流鶯驚繞，金彈拂叢飛。
採桑子
作者：沈端節（宋）

昔年曾記尋芳處，短帽衝寒。竹外江干。玉面皮兒月下觀。而今老大風流減，百事心闌。谷底林間。坐對橫枝祗鼻酸。
西江月
作者：沈端節（宋）

一枕香消睡惱，十年漂泊江湖。空餘清夢繞康廬。記得林間風度。錦繡谷中舊客，襟懷未肯全疏。從今不要別人扶。醉擁紫雲歸去。
喜遷鶯
作者：沈端節（宋）

冰池輕皺。喜寒律乍回，微陽初透。歲晚雲黃，日晴煙暖，晝刻暗添宮漏。山色岸容都變，春意欲傳官柳。最好處，正酥融粉薄，一枝梅瘦。行樂，春漸近，景勝歡長，幼眇絲簧奏。鳴玉鵷行，退朝花院，猶有御香沾袖。試問西鄰雖富，何似東皋依舊。趁未老，便優遊林壑，圍棋把酒。
西江月
作者：沈端節（宋）

幸自心腸穩審，怎禁眼腦迷奚。招愁買恨帶人疑。一味笑吟吟地。閒趁鶯來日下，卻隨燕入烏衣。阿蠻風味有誰知。認得樂天詞意。
念奴嬌
作者：沈端節（宋）

嫩涼清曉，淡秋容、橫寫鮫綃十幅。山水光中參意味，不管人間榮辱。藜杖棕鞋，綸巾鶴氅，賓主俱遺俗。倚闌舒嘯，一樽花下相屬。雲際有藥千年，瓊瑤爭秀髮，龍蛇新斸。富貴功名元自有，且樂無窮真福。蓮社風流，醉鄉跌宕，時奏長生曲。月娥同聽，好風徐韻松竹。
念奴嬌
作者：沈端節（宋）

洛妃漢女，護春寒、不惜鮫綃重疊。拾翠江邊煙澹澹，交影參差朧月。秦虢相將，英娥接武，同宴瑤池雪。層冰連璧，箇中誰敢優劣。著意暈紛饒酥，韻多香剩，都與群花別。娟秀敷腴索笑處，玉臉微生嬌靨。羞損南枝，映翻綠萼，不數黃千葉。形容不盡，細看一倍清絕。
念奴嬌
作者：沈端節（宋）

湖山照影，正日長嬌困，不煩勻掃。絮滿長洲春澹沲，開遍吳宮花草。嫩綠蔥蔥，輕紅簌簌，漸覺枝頭少。餘芳難並，破愁惟有馨醥。應是留得東君，海棠方待折，玉環嬌小。霧薄陰輕初睡足，寶幄畫屏香嫋。醉態天真，半羞微斂，未肯都開了。嫣然一笑，此時風度尤好。
念奴嬌
作者：沈端節（宋）

尋幽覽勝，憑危欄、極目風煙平楚。自笑飄零驚歲晚，欲掛衣冠神武。芳甸時巡，醉鄉日化，庭實名花旅。閬風蓬頂，自來不見烽戍。宴罷玉宇瓊樓，醉中都忘卻，瑤池歸路。俯瞰塵寰千萬落，渺渺峰端棲霧。群玉圖書，廣寒宮殿，一一經行處。相羊物外，曠懷高視千古。
感皇恩
作者：沈端節（宋）

和氣靄微宵，黃雲飄轉。東閣觀梅負詩眼。滿斟綠酒，唱個曲兒親勸。願從今日去，長相見。寶幄歡濃，玉爐香軟。彼此宜冬鎮長鍵。繡床兒畔，漸漸日遲風暖。告他事事底，饒一線。
六州歌頭
作者：張孝祥（宋）

長懷望斷，關塞莽然平。征塵暗，霜風勁，悄邊聲。黯銷凝。追想當年事，殆天數，非人力，洙泗上，絃歌地，亦羶腥。隔水氈鄉，落日牛羊下，區脫縱橫。看名王宵獵，騎火一川明。笳鼓悲鳴。遣人驚。念腰間箭，匣中劍，空埃蠹，竟何成。時易失，心徒壯，歲將零。渺神京。幹羽方懷遠，靜烽燧，且休兵。冠蓋使，紛馳騖，若為情。聞道中原遺老，常南望，羽葆霓旌。使行人到此，忠憤氣填膺。有淚如傾。
水調歌頭
作者：張孝祥（宋）

隆中三顧客，圯上一編書。英雄當日感會，餘事了寰區。千載神交二子，一笑眇然茲世，卻願駕柴車。長憶淮南岸，耕釣混樵漁。忽扁舟，凌駭浪，到三吳。綸巾羽扇容與，爭看列仙儒。不為蓴鱸笠澤，便卦衣冠神武，此興渺江湖。舉酒對明月，高曳九霞裾。
水調歌頭
作者：張孝祥（宋）

猩鬼嘯篁竹，玉帳夜分弓。少年荊楚劍客，突騎錦襜紅。千里風飛雷厲，四校星流慧掃，蕭斧銼春蔥。談笑青油幕，日奏捷書同。詩書帥，黃閣老，黑頭公。家傳鴻寶秘略，小試不言功。聞道璽書頻下，看即沙堤歸去，帷幄且從容。君王自神武，一舉朔庭空。
水調歌頭
作者：張孝祥（宋）

濯足夜灘急，晞髮北風涼。吳山楚澤行遍，只欠到瀟湘。買得扁舟歸去，此事天公付我，六月下滄浪。蟬脫塵埃外，蝶夢水雲鄉。制荷衣，紉蘭佩，把瓊芳。湘妃起舞一笑，撫瑟奏清商。喚起九歌忠憤，拂拭三閭文字，還與日爭光。莫遣兒輩覺，此樂未渠央。
水調歌頭
作者：張孝祥（宋）

江山自雄麗，風露與高寒。寄聲月姊，借我玉鑑此中看。幽壑魚龍悲嘯，倒影星辰搖動，海氣夜漫漫。湧起白銀闋，危駐紫金山。表獨立，飛霞佩，切雲冠。漱水濯雪，眇視萬里一毫端。回首三山何處，聞道群仙笑我，要我欲俱還。揮手從此去，翳風更驂鸞。
水調歌頭
作者：張孝祥（宋）

淮楚襟帶地，雲夢澤南州。滄江翠壁佳處，突兀起紅樓。憑仗使君胸次，與問老仙何在，長嘯俯清秋。試遣吹簫看，騎鶴恐來遊。欲乘風，凌萬頃，泛扁舟。山高月小，霜露既降，凜凜不能留。一吊周郎羽扇，尚想曹公橫槊，興廢兩悠悠。此意無盡藏，分付水東流。
水調歌頭
作者：張孝祥（宋）

青嶂度雲氣，幽壑舞迴風。山神助我奇觀，喚起碧宵龍。電掣金蛇千丈，雷震靈鼉萬壘，洶洶欲崩空。盡瀉銀潢水，傾入寶蓮宮。坐中客，凌積翠，看奔洪。人間應失匕箸，此地獨從容。洗了從來塵垢，潤及無邊焦槁，造物不言功。天宇忽開霽，日在五雲東。
水調歌頭
作者：張孝祥（宋）

五嶺皆炎熱，宜人獨桂林。江南驛使未到，梅蕊破春心。繁會九衢三市，縹緲層樓傑觀，雪片一冬深。自是清涼國，莫遣瘴煙侵。江山好，青羅帶，碧玉簪。平沙細浪欲盡，陡起忽千尋。家種黃柑丹荔，戶拾明珠翠羽，簫鼓夜沈沈。莫問驂鸞事，有酒且頻斟。
水調歌頭
作者：張孝祥（宋）

今夕復何夕，此地過中秋。賞心亭上喚客，追憶去年遊。千里江山如畫，萬井笙歌不夜，扶路看遨頭。玉界擁銀闋，珠箔卷瓊鉤。馭風去，忽吹到，嶺邊州。去年明月依舊，還照我登樓。樓下水明沙靜，樓外參橫斗轉，搔首思悠悠。老子興不淺，聊復此淹留。
水調歌頭
作者：張孝祥（宋）

雪洗虜塵靜，風約楚雲留。何人為寫悲壯，吹角古城樓。湖海平生豪氣，關塞如今風景，剪燭看吳鉤。勝喜然犀處，駭浪與天浮。憶當年，周與謝，富春秋。小喬初嫁，香囊未解，勳業故優遊。赤壁磯頭落照，肥水橋邊衰草，渺渺喚人愁。我欲乘風去，擊楫誓中流。
水調歌頭
作者：張孝祥（宋）

雲海漾空闊，風露凜高寒。仙翁鶴駕，羽節縹緲下天端。指點虛無徵路，時見雙鳧飛舞，揮斥隘塵寰。吹笛向何處，海上有三山。綵衣新，魚服麗，更朱顏。蟠桃未熟，千歲容與且人間。早晚金泥封詔，歸侍玉皇香案，踵武列仙班。玉骨自難老，未用九霞丹。
水調歌頭
作者：張孝祥（宋）

紫橐論思舊，碧落拜除新。內家敕使，傳詔親付玉麒麟。千里江山增麗，是處旌旗改色，佳氣鬱輪囷。看取連宵雪，借與萬家春。建崇牙，開盛府，是生辰。十州老稚，都向今日祝松椿。多少活人陰德，合享無邊長算，唯有我知君。來歲更今日，一氣轉洪鈞。
水調歌頭
作者：張孝祥（宋）

艤棹太湖岸，天與水相連。垂虹亭上，五年不到故依然。洗我征塵三鬥，快揖商飆千里，鷗鷺亦翩翩。身在水晶闋，真作馭風仙。望中秋，無五日，月還圓。倚欄清嘯孤發，驚起壑龍眠。欲酹鴟夷西子，未辦當年功業，空系五湖船。不用知餘事，蓴鱠正芳鮮。
水調歌頭
作者：張孝祥（宋）

螯禁輟頗牧，熊拭賴龍黃。一時林莽千險，蜂午要驅攘。金版六韜初拭，煙斂山空野回，低草見牛羊。旒纊釋南顧，戈甲濯銀潢。玉書下，褒懿績，促曹裝。帝宸天近，紅旆東去帶朝陽。歸輔五雲丹陛，回首楚樓千里，遺愛滿瀟湘。應記依劉客，曾此奉離觴。
多麗
作者：張孝祥（宋）

景蕭疏，楚江那更高秋。遠連天，茫茫都是，敗蘆枯蓼汀洲。認炊煙，幾家蝸舍，映夕照，一簇漁舟。去國雖遙，寧親漸近，數峰青處是吾州。便乘取，波平風靜，荃棹且夷猶。關情有，冥冥去雁，拍拍輕鷗。忽追思，當年往事，惹起無限羈愁。拄笏朝來多爽氣，秉燭夜永足清遊。翠袖香寒，朱弦韻悄，無情江水只東流。柂樓晚，清商哀怨，還聽隔船謳。無言久，餘霞散綺，煙際帆收。
木蘭花慢
作者：張孝祥（宋）

送歸雲去雁，澹寒採、滿溪樓。正佩解湘腰，釵孤楚鬢，鸞鑑分收。凝情望行處路，但疏煙遠樹織離憂。只有樓前溪水，伴人清淚長流。霜華夜永逼衾綢。喚誰護衣篝。念芬館重來，芳塵未掃，爭見嬉遊。情知悶來殢酒，奈迴腸、不醉只添愁。脈脈無言竟日，斷魂雙鶩南州。
木蘭花慢
作者：張孝祥（宋）

紫簫吹散後，恨燕子，只空樓。念璧月長虧，玉簪中斷，覆水難收。青鸞送碧雲句，道霞扃霧鎖不堪優。情與文梭共織，怨隨宮葉同流。人間天上兩悠悠。暗淚灑燈篝。記谷口園林，當時驛舍，夢裡曾遊。銀屏低聞笑語，但醉時冉冉醒時愁。擬把菱花一半，試尋高價皇州。
水龍吟
作者：張孝祥（宋）

竹輿曉入青陽，細風涼月天如洗。峰迴路轉，雲舒霞卷，了非人世。轉就丹砂，鑄成金鼎，碧光相倚。料天關虎守，箕疇龍負，開神秘、留茲地。縹緲珠幢羽衛。望蓬萊、初無弱水。仙人拍手，山頭笑我，塵埃滿袂。春鎖瑤房，霧迷芝圃，昔遊都記。悵世緣未了，匆匆又去，空凝佇、煙霄裡。
水龍吟
作者：張孝祥（宋）

平生只說浯溪，斜陽喚我歸船系。月華未吐，波光不動，新涼如水。長嘯一聲，山鳴谷應，棲禽驚起。問元顏去後，水流花謝，當年事，憑誰記。須信兩翁不死。駕飛車，時遊茲地。漫郎宅裡，中興碑下，應留屐齒。酌我清尊，洗公孤憤，來同一醉。待相將把袂，清都歸路，騎鶴去，三千歲。
念奴嬌
作者：張孝祥（宋）

洞庭青草，近中秋、更無一點風色。玉鑑瓊田三萬頃，著我扁舟一葉。素月分輝，明河共影，表裡俱澄澈。悠然心會，妙處難與君說。應念嶺海經年，孤光自照，肝肺皆冰雪。短髮蕭騷襟袖冷，穩泛滄浪空闊。盡吸西江，細斟北斗，永珍為賓客。扣舷獨笑，不知今夕何夕。
念奴嬌
作者：張孝祥（宋）

弓刀陌上，淨蠻煙瘴雨，朔雲邊雪。幕府橫驅三萬裡，一把平安遙接。方丈三韓，西山八詔，慕義羞椎結。梯航入貢，路經頭痛身熱。今代文武通人，青宵不上，卻把南州節。虜馬秋肥雕力健，應看名王宵獵。壯士長歌，故人一笑，趁得梅花月。王春奏計，便須平布清切。
念奴嬌
作者：張孝祥（宋）

朔風吹雨，送淒涼天氣，垂垂欲雪。萬里南荒雲霧滿，弱水蓬萊相接。凍合龍岡，寒侵銅柱，碧海冰澌結。憑高一笑，問君何處炎熱。家在楚尾吳頭，歸期猶未，對此驚時節。憶得年時貂帽暖，鐵馬千群觀獵。狐兔成車，笙歌震地，歸踏層城月。持杯且醉，不須北望悽切。
念奴嬌
作者：張孝祥（宋）

繡衣使者，度郢中絕唱，陽春白雪。人物應須天上去，一日君恩三接。粉省香濃，宮床錦重，更把絲絇結。臣心如水，不教炙手成熱。還記嶺海相從，長松千丈，映我秋竿節。忍凍推敲清興滿，風裡烏巾獵獵。只要東歸，歸心入夢，夢泛寒江月。不因蓴鱠。白頭親望真切。
念奴嬌
作者：張孝祥（宋）

星沙初下，望重湖遠水，長雲漠漠。一葉扁舟誰念我，今日天涯飄泊。平楚南來，大江東去，處處風波惡。吳中何地，滿懷俱是離索。常記送我行時，綠波亭上，泣透青頭薄。檣燕低飛人去後，依舊湘城簾幕。不盡山川，無窮煙浪，辜負秦樓約。漁歌聲斷，為君雙淚傾落。
醉蓬萊
作者：張孝祥（宋）

問人間榮事。海內高名，似今誰比。脫屣歸來，眇浮雲富貴。致遠鉤深，樂天知命，且從容閱世。火候周天，金文滿義，從來活計。有酒一尊，有棋一局，少日親朋，舊家鄰里。世故紛紜，但蚊虻過耳。解慍薰風，做涼梅雨，又一般天氣。曲幾蒲團，綸巾羽扇，年年如是。
雨中花慢
作者：張孝祥（宋）

一葉凌波，十里馭風，煙鬟霧鬢蕭蕭。認得蘭皋瓊佩，水館冰綃。秋霽明霞乍吐，曙涼宿靄初消。恨微顰不語，少進還收，佇立超遙。神交冉冉，愁思盈盈，斷魂欲遣誰招。猶自待，青鸞傳信，烏鵲成橋。悵望胎仙琴疊，忍看翡翠蘭苕。夢迴人遠，紅雲一片，天際笙簫。
二郎神
作者：張孝祥（宋）

坐中客。共千里、瀟湘秋色。漸萬寶西成農事了，䆉稏看、黃雲阡陌。喬□橘洲風浪穩，嶽鎮聳、倚天青壁。追前事、興亡相續，空與山川陳跡。南國。都會繁盛，依然似昔。聚翠羽明珠三市滿，樓觀湧、參差金碧。乞巧處、家家追樂事，爭要做、豐年七夕。願明年強健，百姓歡娛，還如今日。
浣溪沙
作者：張孝祥（宋）

同是瀛州冊府仙。只今聊結社中蓮。胡笳按拍酒如川。喚起封姨清晚景，更將荔子薦新圓。從今三夜看蟬娟。
浣溪沙
作者：張孝祥（宋）

細仗春風簇翠筵。爛銀袍拂禁爐煙。旃書名字壓宮垣。太學諸生推獨步，玉堂學士合登仙。乃翁種德滿心田。
浣溪沙
作者：張孝祥（宋）

只說閩山錦繡帷。忽從團扇得生枝。縐紅衫子映豐肌。春線應憐壺漏永，夜針頻見燭花摧。塵飛一騎憶來時。
浣溪沙
作者：張孝祥（宋）

灩灩湖光綠一圍。修林斷處白鷗飛。天機雲錦蘸空飛。乞我百弓真可老，為公一飲醉忘歸。扁舟日日弄晴暉。
浣溪沙
作者：張孝祥（宋）

晚雨瀟瀟急做秋。西風涼鬢已颼颼。燭花明夜酒花浮。醉眼定知非妙賞，□詞端為□□留。想君涇渭不同流。
浣溪沙
作者：張孝祥（宋）

穩泛仙舟上錦帆。桃花清浪舞清灣。壽星相伴到人間。黃石公傳三百字，西王母授九霞丹。銀潢有路接三山。
浣溪沙
作者：張孝祥（宋）

北苑春風小鳳團。炎州瀋水勝龍涎。殷勤送與繡衣仙。玉食鄉來思苦口，芳名久合上凌煙。天教富貴出長年。
浣溪沙
作者：張孝祥（宋）

霜日明宵水蘸空。鳴鞘聲裡繡旗紅。澹煙衰草有無中。萬里中原烽火北，一尊濁酒戍樓東。酒闌揮淚向悲風。
浣溪沙
作者：張孝祥（宋）

宮柳垂垂碧照空。九門深處五雲紅。朱衣只在殿當中。細拈絲梢龍尾北，緩攜綸旨鳳池東。阿婆三五笑春風。
浣溪沙
作者：張孝祥（宋）

日暖簾幃春畫長。纖纖玉指動抨床。低頭佯不顧檀郎。豆蔻枝頭雙蛺蝶，芙蓉花下兩鴛鴦。壁間聞得唾茸香。
浣溪沙
作者：張孝祥（宋）

射策金門記昔年。又交藩翰入陶甄。不妨衣缽再三傳。粉淚但能添楚竹，羅巾誰解系吳船。捧杯猶願小留連。
浪淘沙
作者：張孝祥（宋）

琪樹間瑤林。春意深深。梅花還被曉寒禁。竹裡一枝斜向我，欲訴芳心。樓外卷重陰。玉界沈沈。何人低唱醉泥金。掠水飛來雙翠碧，應寄歸音。
浪淘沙
作者：張孝祥（宋）

溪練寫寒林。雲重煙深。樓高風惡酒難禁。徙倚闌干誰共語，江上愁心。清興滿山陰。鴻斷魚沈。一書何啻值千金。獨扶瑤微弦欲斷，憑寄知音。
定風波
作者：張孝祥（宋）

鈴索聲乾夜未央。曲欄花影步淒涼。莫道嶺南冬更暖。君看。梅花如雪月如霜。見說牆西歌吹好，玉人扶坐勸飛觴。老子婆婆成獨冷。誰省。自挑寒灺自添香。
望江南・憶江南
作者：張孝祥（宋）

談子醉，獨立睨東風。未試玉堂揮翰手，只今楚澤釣魚翁。萬事舉杯空。謀一笑，一笑與君同。身老南山看射虎，眼高四海送飛鴻。赤岸晚潮通。
望江南・憶江南
作者：張孝祥（宋）

朝元去，深殿扣瑤鍾。天近月明黃道冷，參回斗轉碧宵空。身在九光中。風露下，環佩響丁東。玉案燒香縈翠鳳，松壇移影動蒼龍。歸路海霞紅。
醉落魄・一斛珠
作者：張孝祥（宋）

輕黃澹綠。可人風韻閒裝束。多情早是眉峰蹙。一點秋波，閒裡觀人毒。桃花庭院光陰速。銅鞮誰唱大堤曲。歸時想是櫻桃熟。不道鞦韆，誰伴那人蹴。
桃源憶故人
作者：張孝祥（宋）

朔風弄月吹銀霰。簾幕低垂三面。酒入玉肌香軟。壓得寒威斂。檀槽乍拈麼絲慢。彈得相思一半。不道有人腸斷。猶作聲聲顫。
臨江仙
作者：張孝祥（宋）

試問梅花何處好，與君藉草攜壺。西園清夜片塵無。一天雲破碎，兩樹玉扶疏。誰擫昭華吹古怨，散花便滿衣裾。只疑幽夢在清都。星稀河影轉，霜重月華孤。
臨江仙
作者：張孝祥（宋）

試問宜樓樓下竹，年來應長新篁。使君五嶺又三湘。舊遊知好在，熟處更難忘。尚念論心舒歗否，只今湖海相望。遙憐陰過酒尊涼。舉觴須酹我，門外是清江。
如夢令
作者：張孝祥（宋）

花葉相遮相映。雨過翠明金潤。折得一枝歸，滿路清香成陣。風韻。風韻。寄贈綺窗雲鬢。
菩薩蠻
作者：張孝祥（宋）

絲金縷翠幡兒小。裁羅拈線花枝嫋。明日是新春。春風生鬢雲。吳霜看點點。愁裡春來淺。只願此花枝。年年長帶伊。
菩薩蠻
作者：張孝祥（宋）

庭葉翻翻秋向晚。涼砧敲月催金剪。樓上已清寒。不堪頻倚欄。鄰翁開社甕。喚客情意重。不醉且無歸。醉時歸路迷。
菩薩蠻
作者：張孝祥（宋）

恰則春來春又去。憑誰說與春教住。與問坐中人。幾回迎送春。明年春更好。只怕人先老。春去有來時。願春長見伊。
菩薩蠻
作者：張孝祥（宋）

東風約略吹羅幕。一簷細雨春陰薄。試把杏花看。溼紅嬌暮寒。佳人雙玉枕。烘醉鴛鴦錦。折得最繁枝。暖香生翠幃。
菩薩蠻
作者：張孝祥（宋）

琢成紅玉纖纖指。十三絃上調新水。一弄入雲聲。月明天更青。匆匆鶯語囀。待寓昭君怨。寄語莫重彈。有人愁倚欄。
菩薩蠻
作者：張孝祥（宋）

玉龍細點三更月。庭花影下餘殘雪。寒色到書幃。有人清夢迷。牆西歌吹好。燭暖香閨小。多病怯杯觴。不禁冬夜長。
菩薩蠻
作者：張孝祥（宋）

江山佳處留行客。醉餘老眼迷空碧。獨倚最高樓。乾坤日夜浮。微風吹笑語。白日魚龍舞。此意忽翩翩。憑虛吾欲仙。
菩薩蠻
作者：張孝祥（宋）

雪消牆角收燈後。野梅官柳春全透。池閣又東風。燭花燒夜紅。一尊留好客。敧盡闌干月。已醉不須歸。試聽烏夜啼。
菩薩蠻
作者：張孝祥（宋）

溶溶花月天如水。闌干小倚東風裡。夜久寂無人。露濃花氣清。悠然心獨喜。此意如何意。不似隱牆東。燭花圍坐紅。
菩薩蠻
作者：張孝祥（宋）

暗潮清漲蒲塘晚。斷雲不隔東歸眼。堂上晚風涼。藕花開處香。夜航人不渡。白鷺雙飛去。待得月華生。攜筇獨自行。
菩薩蠻
作者：張孝祥（宋）

縹緲飛來雙綵鳳。雨疏雲淡撩清夢。蘭薄未禁秋。月華如水流。採香溪上路。愁滿參差樹。獨倚晚樓風。斷霞縈素空。
菩薩蠻
作者：張孝祥（宋）

蘼蕪白芷愁煙渚。曲瓊細卷江南雨。心事怯衣單。樓高生晚寒。雲鬢香霧溼。翠袖悽餘泣。春去有來時，春從沙際歸。
菩薩蠻
作者：張孝祥（宋）

十年長作江頭客。檣竿又掛西風席。白鳥去邊明。楚山無數青。倒冠仍落佩。我醉君須醉。試問識君不。青山與白鷗。
菩薩蠻
作者：張孝祥（宋）

乳羝屬國歸來早。知君膽大身猶小。一節不須論。功名看致君。鎮西樓上酒。父老為公壽。更祝太夫人。年年封詔新。
菩薩蠻
作者：張孝祥（宋）

胭脂淺染雙珠樹。東風到處嬌無數。不語恨厭厭。何人思故園。故園花爛熳。笑我歸來晚。我老只思歸。故園花雨時。
菩薩蠻
作者：張孝祥（宋）

吳波細卷東風急。斜陽半落蒼煙溼。一棹採菱歌。倚欄人奈何。天公憐好客。酒面風吹白。更引十玻璃。月明騎鶴歸。
菩薩蠻
作者：張孝祥（宋）

冥濛秋夕溥清露。玉繩耿耿銀潢注。永夜滴銅壺。月華樓影孤。佳人紆絕唱。翠幕叢宵上。休勸玉東西。烏鴉枝上啼。
西江月
作者：張孝祥（宋）

問訊湖邊春色，重來又是三年。東風吹我過湖船。楊柳絲絲拂面。世路如今已慣，此心到處悠然。寒光庭下水如天。飛起沙鷗一片。
西江月
作者：張孝祥（宋）

風定灘聲未已，雨來篷底先知。岸邊楊柳最憐伊。憶得船兒曾系。湖霧平吞白塔，茅簷自有青旗。三杯村酒醉如泥。天色寒呵且睡。
西江月
作者：張孝祥（宋）

冉冉寒生碧樹，盈盈露溼黃花。故人玉節有光華。高會仍逢戲馬。萬事只今如夢，此身到處為家。與君相逢更天涯。拼了茱萸醉把。
西江月
作者：張孝祥（宋）

諸老何煩薦口，先生自簡淵衷。千年聖學有深功。妙處無非日用。已授一編圯下，卻須三顧隆中。鴻鈞早晚轉春風。我亦從君賈勇。
西江月
作者：張孝祥（宋）

慈母行封大國，老仙早上蓬山。天憐陰德遍人間。賜與還丹七返。莫問清都紫府，長教綠鬢朱顏。年年今日采衣斑。兄弟同扶酒盞。
西江月
作者：張孝祥（宋）

不識平源太守，向來水北山人。世間功業謾虧成。華髮蕭蕭滿鏡。幸有田園故里，聊分風月江城。西湖西畔晚波平。袖手時來照影。
西江月
作者：張孝祥（宋）

樓外疏星印水，樓頭畫燭烘簾。憑高舉酒恨厭厭。徵路虛無指點。酒興因君開闊，山容向我增添。一鉤新月弄纖纖。濃霧花房辦斂。
西江月
作者：張孝祥（宋）

滿載一船秋色，平鋪十里湖光。波神留我看斜陽。放起鱗鱗細浪。明日風回更好，今宵露宿何妨。水晶宮裡奏《霓裳》。準擬岳陽樓上。
西江月
作者：張孝祥（宋）

窗戶青紅尚溼，主人已作歸期。坐中賓客盡鄒枚。盛事它年應記。別酒深深但勸，離歌緩緩休催。扁舟明日轉清溪。好月相望千里。
西江月
作者：張孝祥（宋）

汗鑄九金神鼎，隋書小字蓮經。剛風劫火轉清冥。護守應煩仙聖。昨夢歸來帝所，今朝壽我親庭。只將此寶伴長生。談笑中原底定。
西江月
作者：張孝祥（宋）

落日熔金萬頃，晴嵐洗劍雙鋒。紫樞元是黑頭公。佳處因君愈重。分得湖光一曲，喚回廬嶽千峰。清尊今夜偶然同。早晚商巖有夢。
西江月
作者：張孝祥（宋）

疇昔通家事契，只今兩鎮交承。起居樞密太夫人。綠鬢斑衣相映。乞得神仙九醞，祝教福祿千春。臺星直上壽星明。長見門闌鼎盛。
減字木蘭花
作者：張孝祥（宋）

佳人絕妙。不惜千金頻買笑。燕奼鶯嬌。始遣清歌透碧宵。主人好事。更倒一尊留客醉。我醉思家。月滿南池欲漾花。
減字木蘭花
作者：張孝祥（宋）

一尊留夜。賓蠟烘簾光激射。凍合銅壺。細聽冰簷夜剪酥。清愁冉冉。酒喚紅潮登玉臉。明日重看。玉界瓊樓特地寒。
減字木蘭花
作者：張孝祥（宋）

愛而不見。立馬章臺空便面。想像娉婷。只恐丹青畫不成。詩人老去。恰要鶯鶯相伴住。試與平章。歲晚教人枉斷腸。
減字木蘭花
作者：張孝祥（宋）

阿誰曾見。馬上牆陰通半面。玉立娉婷。一點靈犀寄目成。明朝重去。人在橫溪溪畔住。喬木千章。搖落霜風只斷腸。
減字木蘭花
作者：張孝祥（宋）

江頭送客。楓葉荻花秋索索。絃索休彈。清淚無多怕溼衫。故人相遇。不醉如何歸得去。我醉望歸。煙滿空江月滿堤。
減字木蘭花
作者：張孝祥（宋）

春如有意。未接年華春已至。春事還新。多得年時五日春。春郊便綠。只向臘前春已足。屈指元宵。正是新春二十朝。
減字木蘭花
作者：張孝祥（宋）

慈闈生日。見說今年年九十。戲彩盈門。大底孩兒七個孫。人間喜事。只這一般難得似。願我雙親。都似君家太淑人。
減字木蘭花
作者：張孝祥（宋）

吹簫泛月。往事悠悠休更說。拍碎琉璃。始覺從前萬事非。清齊淨戒。休作斷腸垂淚債。識破囂塵。作個逍遙物外人。
減字木蘭花
作者：張孝祥（宋）

人間奇絕。只有梅花枝上雪。有個人人。梅樣風標雪樣新。芳心不展。嫩綠陰陰愁冉冉。一笑相看。試薦冰磐一點酸。
減字木蘭花
作者：張孝祥（宋）

枷花搦柳。知道東君留意久。慘綠愁紅。憔悴都因一夜風。輕狂蝴蝶。擬欲扶持心又怯。要免離披。不告東君更告誰。
清平樂
作者：張孝祥（宋）

光塵撲撲。宮柳低迷綠。鬥鴨闌干春詰曲。簾額微風繡蹙。碧雲輕翼無憑。困來小倚銀屏。楚夢未禁春晚，黃鸝猶自聲聲。
清平樂
作者：張孝祥（宋）

油幢畫戟。玉鉉調春色。勳閥諸郎俱第一。風流前輩敵。玉人雙鞚華□。翠雲深處消搖。有客留君東閣，時聞風下笙簫。
清平樂
作者：張孝祥（宋）

吹香嚼蕊。獨立東風裡。玉凍雲嬌天似水。羞殺夭桃穠李。如今見說闌干。不禁月冷霜寒。壠上驛程人遠，樓頭戍角聲乾。
清平樂
作者：張孝祥（宋）

英姿慷慨。獨立風塵外。湖海平生豪氣在。行矣雲龍際會。充庭蘭玉森森。一觴共祝修鈴。此地去天尺五，明年持櫜西清。
清平樂
作者：張孝祥（宋）

向來省戶。謀國參伊呂。暫借良籌非再舉。談笑肅清三楚。良辰上客徜佯。奏篇猶記傳香。此日一尊相屬，它時同在巖廊。
點絳唇
作者：張孝祥（宋）

四到蘄州，今年更是逢重九。應時納祐。隨分開尊酒。屢舞婆娑，醉我平生友。休回首。世間何有。明月疏疏柳。
點絳唇
作者：張孝祥（宋）

綺燕高張，玉潭月麗玻璃滿。旆霞行卷。無復長安遠。夏木陰陰，路嫋薰風轉。空留戀。細吹銀管。別意隨聲緩。
點絳唇
作者：張孝祥（宋）

萱草榴花，畫堂永晝風清暑。麝團菰黍。助泛菖蒲醑。兵闢神符，命續同心縷。宜歡聚。綺筵歌舞。歲歲酬端午。
卜算子
作者：張孝祥（宋）

雪月最相宜，梅雪都清絕。去歲江南見雪時，月底梅花發。今歲早梅開，依舊年時月。冷豔孤光照眼明，只欠些兒雪。
訴衷情
作者：張孝祥（宋）

晚煙斜日思悠悠。西北有高樓。十分準擬明月，還似去年遊。飛玉斝，卷瓊鉤。喚新愁。姮娥貪共，暮雨朝雲，忘了中秋。
訴衷情
作者：張孝祥（宋）

亂紅深紫過群芳。初欲滅春光。花王自有標格，塵外鎖韶陽。留國豔，問仙鄉。自天香。翠幃遮日，紅燭通宵，與醉千場。
好事近
作者：張孝祥（宋）

一朵木犀花，珍重玉纖新摘。插向遠山深處，佔十分秋色。滿園桃李鬧春風，漫紅紅白白。爭似淡妝嬌面，伴蓬萊仙客。
好事近
作者：張孝祥（宋）

萬瓦雪花浮，應是化工融結。仍看牡丹初綻，有層層千葉。鏤冰剪水更鮮明，說道真奇絕。來報主人佳兆，慶我公還闋。
南歌子
作者：張孝祥（宋）

曾到蘄州不，人人說使君。使君才具合經綸。小試邊城、早晚上星辰。佳節重陽近，清歌午夜新。舉杯相屬莫辭頻。後日相思、我已是行人。
水調歌頭
作者：李處全（宋）

明月浸瑤碧，河漢水交流。偏來照我，知我白髮不勝愁。客裡山中三載，枕上人間一夢，曾憶到瀛洲。矯首蓬壺路，兩腋已颼颼。記扁舟，浮震澤，趁中秋。垂虹亭上，與客千里快凝眸。看劍引杯狂醉，飲水曲肱高臥，鵬鷃已同遊。起舞三人耳，橫笛喚沙鷗。
水調歌頭
作者：李處全（宋）

落日暝雲合，客子意如何。定知今日，封六巽二弄乾戈。四望際天空闊，一葉凌濤掀舞，壯志未消磨。為向吳兒道，聽我扣舷歌。我常欲，利劍戟，斬蛟鼉。胡塵未掃，指揮壯士挽天河。誰料半生憂患，成就如今老態，白髮逐年多。對此貌無恐，心亦畏風波。
水調歌頭
作者：李處全（宋）

春事已如許，柳眼早依依。故園桃李何似，芳蕊想團枝。此地嵩高名裡，信美元非吾土。清夢繞瀍洢。扶杖欲行樂，還使我心悲。對琴書，歌一闋，引千卮。昔曾擊楫，今日投老嘆吾衰。睡起推窗凝睇，失喜柔桑微綠，便擬作春衣。搔首長吟處，此意有誰知。
水調歌頭
作者：李處全（宋）

微雨眼明處，春信著南枝。百花頭上訊息，為我赴襟期。松下凌霜古幹，竹外橫窗疏影，同是翠寒姿。喚取我曹賞，莫使俗流知。對風前，看雪後，總相宜。碧天如洗，何許羌笛月邊吹。一段出群標格，合得水仙兄事，千古豫章詩。鼎鼐付佳實，終待夢秋時。
水調歌頭
作者：李處全（宋）

飛雪已傳信，端葉未分枝。莫嫌開晚，前月曾付小春期。誰道梳風洗雨，不許調脂弄粉，容易涴天姿。眼界未多見，鼻觀已先知。昔西湖，今北客，各從宜。要渠爛熳，趣得暖律為渠吹。猶記石亭攀折，渾似揚州觀賞，清興欲尋詩。三嗅不離手，如得和篇時。
水調歌頭
作者：李處全（宋）

今夕定何夕，今夕歲還除。團欒兒女，盡情燈火照圍爐。但惜年從節換，便覺身隨日老，蹤跡尚沈浮。萬事古如此，聊作舊桃符。任東風，吹縞鬢，戲臞儒。韶顏壯齒，揹人去似隙中駒。杯酌猶傾臘酒，漏箭已傳春夜，何處不歌呼。惟願長窮健，命酹且歡娛。
水調歌頭
作者：李處全（宋）

樓觀數南國，煙雨壓東州。溪山雄勝，天開圖畫肖瀛洲。我破瀛洲客夢，來剖仙洲符竹，樂歲又云秋。聊作幻師戲，肯遺後人愁。趁佳時，招我輩，共凝眸。君侯胸次邱壑，意匠付冥搜。刻日落成華棟，對月難並清景，千丈素光流。老子興何極，小子趣觥籌。
滿江紅
作者：李處全（宋）

清曉高堂，春晚處、舊紅新綠。聳曩昔、蟠桃初種，更並潭菊。強健老人松下鶴，森榮孫子霜中竹。看共持、壽斝祝期頤，傾醽醁。烘晴晝，爐煙馥。連永夜，笙歌簇。喜一時歡意，何人兼足。早願諸甥成宅相，便從明歲開湯沐。向年年、今日度新腔，調仙曲。
臨江仙
作者：李處全（宋）

疇昔方壺遊戲地，群仙步履相從。明黃衫子御西風。佩環金錯落，羽葆翠璁瓏。騎鵠翩然歸去路，吹簫橫度青峰。夜深河漢冷秋容。前驅香十里，飄墜月輪東。
念奴嬌
作者：李處全（宋）

一天春意，趁東皇幽賞，重飛端葉。造物有心成偉觀，來伴紅蕖開徹。桂魄初圓，梅腮全放，節物俱奇絕。冷官門巷，望中北固樓堞。遐想蓬底高人，擁衾無寐，九曲長增結。我亦低窗翻蠹紙，失喜瑤花盈尺。擁鼻孤吟，搔頭危坐，所欠惟佳客。須君來此，臉紋相對生纈。
滿庭芳
作者：李處全（宋）

乳燕將雛，啼鶯求友，江南梅子黃時。欲晴還雨，煙外看成絲。迎袂風來夢隴，吹餅餌、香入書帷。行吟處，溪翁說我，不似去年衰。方池。荷出水，朱榴倚檻，粉籜穿籬。有吾曹我輩，把酒尋詩。醉去黑甜一枕，爐煙嫋、花影斜暉。家山樂，南窗寄傲，唯有晦庵知。
鷓鴣天
作者：李處全（宋）

煙雨溟溟趁落成。只應天欲稱佳名。萬絲明滅青山映，匹素濃纖淥水縈。民亦樂，美能並。酒杯莫惜十分傾。要知社下平生志，觴政聊須為主盟。
鷓鴣天
作者：李處全（宋）

縹緲危樓百尺雄。淡煙疏雨暗簾櫳。偶妨清賞中秋夕，為憶名言玉局翁。賢達意，古今同。涼天佳月會相逢。老蟾一躍三千丈，卻喚姮娥駕閬風。
柳梢青
作者：李處全（宋）

九天圓月。香塵碎玉，素濤翻雪。石乳香甘，松風湯嫩，一時三絕。清宵好盡歡娛，奈明日、扶頭怎說。整頓頹山，殷勤春露，餘甘齒頰。
柳梢青
作者：李處全（宋）

餘甘齒頰。酒□半酣，漏聲頻促。月下傳呼，風前摻別，無因留客。丁寧玉筍磨香，為料理、十分醒著。後會何時，前歡未盡，明朝重約。
朝中措
作者：李處全（宋）

晦庵四至似天寬。生計有心田。閒弄爐薰茗碗，困尋紙帳蒲團。商山橘隱，須彌芥納，容與湖天。誰笑先生貧窶，東籬無數金錢。
朝中措
作者：李處全（宋）

薰風庭院燕雙飛。園柳囀黃鸝。是處蜂狂蝶亂，元來綠暗紅稀。衫籠白苧，琴推綠綺，滿眼新詩。好個江南風景，杜鵑猶自催歸。
菩薩蠻
作者：李處全（宋）

杜鵑只管催歸去。知渠教我歸何處。故國淚生痕。那堪枕上聞。嚴裝吾已具。泛宅吳中路。弭棹喚東鄰。江東日暮雲。
菩薩蠻
作者：李處全（宋）

晦庵老子修行久。問禪金粟曾回首。截竹是禪機。吹破粟玉枝。西湖秋好處。承得昭陽露。香透月輪低。來薰打坐時。
菩薩蠻
作者：李處全（宋）

四時皆有司花女。杪秋猶見花如許。想得紫金丹。工夫造化間。春鶯留弱羽。更漬薔薇露。莫取落英餐。留供醉眼看。
浣溪沙
作者：李處全（宋）

宋玉應當久斷腸。滿城風雨盡重陽。年年戲馬憶吾鄉。催促東籬金蕊放，佳人更繡紫萸囊。白衣才到共飛觴。
西江月
作者：李處全（宋）

窗戶風薰端午，樓臺月滿中秋。陰晴寒暑總無憂。幾事不如重九。落帽何羞種種，看山都付悠悠。黃花已作醉鄉遊。夢覺黃花在手。
西江月
作者：李處全（宋）

婥婥妝樓紅袖，亭亭將閫青油。東皇天巧世無儔。定有司花妙手。十里香風曉霽，千家綺陌春遊。竹西路轉古揚州。歌吹只應如舊。
西江月
作者：李處全（宋）

南國一分春色，東窗八面光風。女兄歡笑酒尊同。滿眼兒孫群從。但願年逾百歲，何妨時醉千鍾。朱顏綠髮照青銅。要看如龍如鳳。
生查子
作者：李處全（宋）

庭戶小光中，簾幕秋光裡。曲沼綺疏橫，幾處新妝洗。紅臉露輕勻，翠袖風頻倚。鸞鑑不須開，自有窗前水。
生查子
作者：李處全（宋）

溫柔屬東西，和冷經三五。幾夜德星明，果應荀陳聚。分虎屈雄姿，展驥淹遐步。除詔已塗芝，便看朝天去。
減字木蘭花
作者：李處全（宋）

今年菊早。想到重陽花正好。玉冷金寒。全似東籬挹露看。色莊香重。直與梅花堪伯仲。待喚淵明。三友相從蓋為傾。
減字木蘭花
作者：李處全（宋）

誰將翡翠。閒屑黃金攄巧思。綴就花鈿。飛上秋雲入鬢蟬。一枝斜倚。披拂香風多少意。午鏡重勻。嬌額妝成宮樣新。
減字木蘭花
作者：李處全（宋）

更生觀盡。雙璧蒹葭那敢並。四海無人。笑語從容許我親。平生此客。復與太丘登醉白。病裡顰眉。貪看惺惺騎馬歸。
相見歡
作者：李處全（宋）

新涼襟袂冷然。乍晴天。風送誰家羌管、月便娟。雲散盡，秋空碧，玉鉤懸。洗耳時聽三弄、等團圓。
江城子
作者：李處全（宋）

一番風雨一番涼。炯秋光。又重陽。瀟灑東籬，渾學漢宮妝。今日且須開口笑，花露嫋，鬢雲香。潑醅新取淡鵝黃。趁幽芳。趣飛觴。落帽當時，□發少年狂。萬事破除惟有此，塵外客，醉中鄉。
阮郎歸
作者：李處全（宋）

佳人偏愛菊花天。玉釵金附蟬。歌聲縹緲紫雲邊。博山瀋水煙。須斗酒，泛觥船。乃翁能百篇。高堂此會看年年。夜深人醉眠。
憶秦娥
作者：李處全（宋）

春山寂。佳人凝笑山南陌。山南陌。東風寒淺，絳羅衫窄。闌干倚處雲如冪。晚來雨過胭脂滴。胭脂滴。啼妝難勸，且須歡伯。
憶秦娥
作者：李處全（宋）

鶯花寂。為渠遊冶長安陌。長安陌。今朝風景，酒腸寬窄。錦茵閒把薰籠冪。嫩紅倚綠嬌如滴。嬌如滴。古今高詠，老泉仙伯。
好事近
作者：李處全（宋）

香雪弄春妍，柳外黃昏池閣。要看月華相映，卷東風簾幕。更傾壺酒伴芳姿，名字勝桑落。直與嶺梅兄弟，是醍醐酥酪。
驀山溪
作者：李處全（宋）

梨花過雨，已是春強半。花惱欲顛狂，興渾在、鞦韆架畔。搔頭無語，斜日上簾櫳，飛上下，語呢喃，又見雙雙燕。魚吹細浪，鏡面搖歌扇。籍草倒芳尊，親香茵、落紅千片。追奔蝸角，回首醉初醒，逢節物，且歡娛，莫待流年換。
卜算子
作者：李處全（宋）

春事憶松江，江上花無數。一枕匆匆醉夢中，芳草臞庵路。攜手度虹梁，洗眼看漁具。鹽豆蓴羹是處無，早買扁舟去。
卜算子
作者：李處全（宋）

芍藥鬥新妝，楊柳飛輕雪。著意留連不放春，已向東皇說。況是謫仙家，自有長生訣。方士呼來借玉蟾，要吸杯中月。
訴衷情
作者：李處全（宋）

疏煙明淡雨膏如。青入燒痕初。開到無言桃李，春事喜敷腴。隨杖履，有琴書。酒盈壺。風前花下，睡起醒時，著我籃輿。
醉蓬萊
作者：李處全（宋）

政餘春眷眷，首夏駸駸，清和時候。曉色曈曨，瑞靄凝軒牖。著子青梅，嫋枝紅藥，物物俱情厚。綠倚朱弦，檀槽鐵撥，華堂稱壽。季父高懷，慶鍾吾姊，富貴長年，自應兼有。更看諸郎，謝砌芝蘭秀。蚤晚成名，雁行親膝，無忌勝如舅。沆瀣朝霞，蓬萊弱水，釀為春酒。
賀新郎
作者：李處全（宋）

秋意生何許。對玉鉤、微雲避舍，素風吹暑。銀漢橋成天路穩，乾鵲聲聲媚嫵。送仙杖、年年須度。離合悲歡多少話，想今宵、繾綣難深訴。千古恨，無新故。聊須作意成歡緒。為佳時、金針戲把，翠觴頻舉。莫念匆匆輕摻袂，天上元無間阻。況好是、新涼庭戶。倦客天涯磋老大，趁珠簾、繡額高樓處。乞些巧，調兒女。
賀新郎
作者：李處全（宋）

心事知誰許。政吾曹、摛辭弄翰，邀涼蠲暑。節物於人俱可喜，今夕渠偏媚嫵。笑曝腹、書生風度。河鼓天孫非世俗，縱驚雲、急雨休輕訴。憶傾蓋，便如故。良辰歡意寬離緒。稱仙家、瑤臺縹緲，霓裳掀舉。應想塵寰空悵望，月路誰曾隔阻。是處有、綺窗朱戶。我愛五湖煙水闊，待扁舟，尋到搘機處。訪婺女，共嬃女。
四和香・四犯令
作者：李處全（宋）

香雪新苞偏勝韻。領袖催花信。華節良辰人有分。看士女、旛垂鬢。莫向春風尋舊恨。樂事隨方寸。眉壽故應天不吝。浮大白、吾無悶。
玉樓春
作者：李處全（宋）

年光箭脫無留計。才過立春還守歲。要知一歲已尋儂，聽打個驚人噴嚏。椒盤薦壽休辭醉。坐聽爆竹渾無寐。明朝末後飲屠蘇，白髮從渠相點綴。
南鄉子
作者：李處全（宋）

和氣作春妍。以作寒歸塞地天。歲月翩翩人老矣，華顛。膽冷更長自不眠。節物映椒盤。柏酒香浮白玉船。捧勸大家相祝願，何言。但願今年勝去年。
蘇幕遮
作者：韓仙姑（宋）

不憂貧，不念富。大悟之人，開著波羅鋪。內心真知無價寶，欲識真如，正照菩提路。貪愛心，須除去。清靜法身，直是堪憑據。忍辱波羅為妙樂，服了一圓，萬病都新愈。
朝中措
作者：周頡（宋）

鄖城清勝壓湖湘。人物鎮相望。秀氣誰符楚澤，建安諸子文章。東風得意，青雲路穩，好去騰驤。要識登科次第，待看北斗光芒。
朝中措
作者：王彭年（宋）

人才七澤盛三湘。前輩敢追望。慚愧史君勸駕，杯前重賜篇章。雷風斷送，魚龍變化，雲路蜚驤。德意如何報稱，短歌莫寫毫芒。
朝中措
作者：李伯虎（宋）

史君清德比清湘。妙政古相望。閒暇恩波萬井，笑談風月千章。殷勤勸駕，幾人懷德，刻意勝驤。試問匣中長劍，也應增煥光芒。
水調歌頭
作者：丘崈（宋）

一雁破空碧，秋滿荻花洲。淮山淡掃，欲顰眉黛喚人愁。落日歸雲天外，目斷清江無際，浩蕩沒輕鷗。有恨寄流水，無淚學羈囚。望石城，思東府，話西州。平蕪千里，古來佳處幾回秋。歌舞當年何在，羅綺一時同盡，夢幻兩悠悠。杯到莫停手，唯酒可忘憂。
水調歌頭
作者：丘崈（宋）

人物冠江左，正始有遺音。謫仙風味，灑然那受一塵侵。倚馬文章天與，霏屑談辭雲委，宣室為虛襟。小駐外臺節，聊屈濟時心。記長庚，曾入夢，恰而今。橙黃橘綠，可人風物是秋深。九日明朝佳節，得得天教好景，供與醉時吟。從此壽千歲，一歲一登臨。
水調歌頭
作者：丘崈（宋）

小隊擁龍節，三度過鱸鄉。煙波萬頃，欸波縐溼斜陽。何處漁舟唱晚，最是蘆花風斷，欸乃一聲長。矯首望空闊，逸興墜微茫。笑塵纓，何日許，濯滄浪。天隨甫裡，相尋無處一淒涼。會把水光山色，收入煙蓑短艇，勝世作清狂。舉酒屬公子，富貴未渠央。
水調歌頭
作者：丘崈（宋）

一葉下林表，秋色滿蘅皋。江風吹雨初過，天宇一何高。蠟屐徑來堂上，倚杖け然長嘯，萬里看雲濤。逸興浩無際，安得駕靈鰲。嘆吾生，天地裡，一秋毫。江山如傳，古來閱盡幾英豪。回首只今何在，舉目依然風景，此意屬吾曹。欲去重惆悵，松徑冷蕭騷。
水調歌頭
作者：丘崈（宋）

彩艦駕飛鷁，帆影漾江鄉。肥梅天氣，一聲橫玉換新陽。驚起沙汀鷗鷺，點破暮天寒碧，極目楚天長。一抹殘霞外，雲斷水茫茫。朔清風，歌白雪，和滄浪。枕流亭館，昔年行處半荒涼。我欲驂風遊戲，收拾煙波佳景，一一付詞章。聞說洞天好，何處水中央。
滿江紅
作者：丘崈（宋）

駐馬江頭，聊自放、塵勞蹤跡。身漸老、尊前羞見，異鄉風物。雪柳垂金旛勝小，釵頭又報春訊息。記去年、持酒覓新詞，人疏隔。時序好，今猶昔。攜賞處，空追憶。都如夢才覺，悄然難覓。且飲不須論許事，從今煞有佳天色。但官閒、有酒便嬉遊，愁無益。
滿江紅
作者：丘崈（宋）

玉宇無塵，斜陽外、江樓佇立。人正遠、騎鯨南去，笑言難挹。冰雪生寒煙瘴冷，海山著處恩波溼。問碧門、金闋待君來，何時入。猶自有，新篇什。應念我，相思急。滿烏絲揮遍，麝煤香浥。尊酒相逢佳□□，十年一夢長川吸。想上都、風月未盟寒，追良集。
滿江紅
作者：丘崈（宋）

十載重遊，愧好在、吳中父老。官事裡、空然痴絕，竟何曾了。賴有平生知己地，全勝末路依劉表。竟此身、還復雁門踦，寧論早。篷仙語，開朕兆。郇翰灑，增榮耀。倚先聲風動，瞭然家曉。翹館每煩塵想□，賓筵更著紅妝繞。算從前、得此慰初心，於人少。
滿江紅
作者：丘崈（宋）

冠蓋吳中，羨來往、風流二老。談笑處、清風滿座，倡酬不了。琪樹相鮮崑閬裡，玉山高並雲煙表。嘆□時、頓有古來無，功名早。膺帝眷，符夢兆。為國鎮，騰光耀。更寧容秀野，醉眠清曉。麟組已聯方面重，袞衣行接天香繞。許畸人、巾履奉英遊，榮多少。
滿江紅
作者：丘崈（宋）

楚甸雲收，歌舞地、依然江渚。嗟往事、豪華無限，夢迴何許。翠被那知思玉度，繡袿謾說為行雨。悄不禁、俯仰一淒涼，成千古。吳蜀會，襟喉處。據勝勢，開天府。著詩書元帥，談笑尊俎。步障月明翻鼓吹，華榱霧溼披窗戶。把勝遊、都與舊風光，湔塵土。
滿江紅
作者：丘崈（宋）

平楚蒼然，煙靄外、飛鴻冥滅。身老矣、登臨感慨，幾時當徹。痛飲從教吹帽落，悲歌莫擊壺邊缺。算人生、任運復何為，傷情切。功名事，休謾說。渠有命，誰工拙。且隨宜鬥健，強酬佳節。九節從今知幾度，試看鏡裡頭如雪。向醉中、贏取萬緣空，真蟬脫。
洞仙歌
作者：丘崈（宋）

一番好景，近鶯花時候。才過收燈便晴晝。正熊羆、占夢日，戲彩稱觴，當此際，須信人間未有。光華分瑞節，粉署蘭臺，誰出如公望郎右。氣如虹，才吐鳳，指掌功名，餘事也，千載猶當不朽。待闢國、清邊取封侯，看肘後、黃金印懸如鬥。
洞仙歌
作者：丘崈（宋）

江城梅柳，慣得春先處。催趁風光上歌舞。見九衢、車馬流水如龍，喧笑語，羅綺香塵載路。歡娛多暇日，尊俎風流，重見承平舊官府。有多少、佳麗事，墜珥遺簪，芳徑裡，瑟瑟珠璣翠羽。好惜取、韶華醉連宵，更莫待、收燈酒闌人去。
洞仙歌
作者：丘崈（宋）

□□春□，□畫□□處。十里紅蓮照歌舞。望鰲山天際，寶篆翻空，看未了，湧出珠宮貝宇。錦江橋那畔，羅綺重重，曲巷深坊暗香度。玉相輝，花並豔，明月隨人，歸去也，零落珠璣翠羽。先如許、風光更元宵，算卻好、圖將鳳城誇去。
洞仙歌
作者：丘崈（宋）

花中尤物，欲賦無佳句。深染燕脂淺含露。被春寒無賴，不放全開，才半吐，翻與留連妙處。人間稱絕色，傾國傾城，試問太真似花否。最娉婷，偏豔冶，百媚千嬌，誰道許，須要能歌解舞。算費盡、春工到開時，甚卻付、連宵等閒風雨。
洞仙歌
作者：丘崈（宋）

豐肌膩體，雅淡仍嬌貴。不與群芳競姝麗。向瓊林珠殿，獨佔春風，仙仗裡，曾奉三宮燕喜。低迴如有恨，失意含羞，樂事繁華竟誰記。應憐我，空老去，無句酬伊，吟未就，不覺東風又起。鎮獨立黃昏怯輕寒，這情緒、年年共花憔悴。
沁園春
作者：丘崈（宋）

雨趣輕寒，風作秋聲，燕歸雁來。動天涯羈思，登山臨水，驚心節物，極目煙埃。客裡逢君，才同一笑，何遽言歸如此哉。別離久，算不應興盡，卻棹船回。主人下榻高齋。更點檢笙歌頻宴開。便留連不到，迎春見柳，也須小駐，度臘觀梅。花上盈盈，閨中脈脈，應念胡麻正好栽。從教去，正危闌望斷，小倚徘徊。
沁園春
作者：丘崈（宋）

匏繫彌年，江北江南，羨君去來。笑山橫南浦，朝來爽致，文書堆案，胸次生埃。放曠如君，拘縻如我，試問人生誰樂哉。真難學，是得留且住，欲去須回。何時竹屋茅齋。去相傍為鄰三徑開。撰小窗臨水，危亭當巘，隨宜有竹，著處須梅。坐讀黃庭，手援紫藟，一寸丹田時自栽。當餘暇，更與君來往，林下徘徊。
千秋歲
作者：丘崈（宋）

梅妝竹外。未洗唇紅退。酥臉膩，檀心碎。臨溪閒自照，愛雪春猶帶。沙路曉，亭亭淺立人無對。似恨誰能會。遲見江頭蓋。和鼎事，終應在。落殘知未免，韻勝何曾改。牽醉夢，隨香欲渡三山海。
千秋歲
作者：丘崈（宋）

徵鴻天外。風急驚飛退。雲彩重，窗聲碎。初凝鋪徑絮，漸卷隨車帶。凝望處，巫山秀聳寒相對。高臥傳都會。茅屋傾冠蓋。空往事，今誰在。梅梢春意動，澤國年華改。樓上好，與君浩蕩浮銀海。
千秋歲
作者：丘崈（宋）

窺簷窗外。酒力衝寒退。風絮亂，瓊瑤碎。凌波爭繚繞，點舞相縈帶。應愜當，凝香燕寢佳人對。恰與花時會。小阻尋芳蓋。猶自得，春多在。日烘梅柳競，翠入山林改。但只恐，別離恨遠如雲海。
漢宮春
作者：丘崈（宋）

橫笛吹梅，記南樓夜月，疏蕊纖枝。香塵軟紅自暖，不怕寒欺。人歸夢悄，悵憑闌、密約深期。身漸老，風流縱在，逢花那似當時。東閣佔春宜早，甚開遲也似，雪屋疏籬。須公彩毫度曲，錦帳題詩。多應見我，怪尊前、華髮其誰。煩道與，巡簷共笑，元是舊日相知。
漢宮春
作者：丘崈（宋）

聞說瓢泉，佔煙霏空翠，中著精廬。旁連吹臺燕榭，人境清殊。猶疑未足，稱主人、胸次恢疏。天自與，相攸佳處，除今禹會應無。選勝臥龍東畔，望篷萊對起，巖壑屏如。秋風夜涼弄笛，明月邀予。三英笑粲，更吳天、不隔蓴鱸。新度曲，銀鉤照眼，爭看阿素工書。
水龍吟
作者：丘崈（宋）

蕊珠仙籍標名，絳紗覆玉雲霞裡。鑾坡鳳掖，絲絇鳴佩，甘泉近侍。濯柳臨春，飣梨照座，絕塵風味。記青蒲、夜半論兵，萬人驚誦迴天意。麟組遙臨萬里。談笑處、江山增麗。遐衝坐折，風流餘事，唯應燕喜。新築沙堤，暫佔熊夢，恰經長至。過佳辰獻壽，雙旌便好，作朝天計。
念奴嬌
作者：丘崈（宋）

燭花漸暗，似夢來非夢，今夕何夕。簾幕生香人醉裡，家住深深密密。松客難為，獨留無計，此意誰知得。相看無語，可憐心緒如織。緩轡踏月歸來，空餘襟袖，有多情脂澤。淺笑輕顰追想處，眼底如今歷歷。著意新詞，於人好語，過後應難必。今宵酒醒，斷腸人正愁寂。
撲蝴蝶
作者：丘崈（宋）

鳴鳩乳燕。春在梨花院。重門鎮掩。沈沈簾不卷。紗窗紅日三竿，睡鴨餘香一線。佳眠悄無人喚。謾消遣。行雲無定，楚雨難憑夢魂斷。清明漸近，天涯人正遠。儘教閒了鞦韆，覷著海棠開遍。難禁舊愁新怨。
祝英臺・祝英臺近
作者：丘崈（宋）

聚春工，開絕豔，天巧信無比。舊日京華，應也只如此。等閒一尺嬌紅，燕脂微點，宛然印、昭陽玉指。最好是。樂歲臺府官閒，風流剩歡意。痛飲連宵，花也為人醉。可堪銀燭燒殘，紅妝歸去，任春在、寶釵雲髻。
江城梅花引
作者：丘崈（宋）

輕煤一曲染霜紈。小屏山。有無間。宛是西湖，雪後未晴天。水外幾家籬落晚，半開關。有梅花、傲峭寒。漸看。漸遠。水瀰漫。小舟輕，去又還。野橋斷岸，隱蕭寺、□出晴巒。憶得孤山，山下竹溪前。佳致不妨隨處有，小窗閒，與詞人、伴醉眠。
西河
作者：丘崈（宋）

清似水。不了眼中供淚。今宵忍聽唱陽關，暮雲千里。可堪客裡送行人，家山空老春薺。道別去、如許易。離合定非人意。幾年回首望龍門，近才御李。也知追詔有來時，匆匆今見歸騎。整弓刀，徒御喜。舉離觴、飲釂無味。端的慰人愁悴。想天心，注倚方深，應是日日傳宣公來未。
夜合花
作者：丘崈（宋）

雨過涼生，風來香遠，柳塘池館清幽。圓荷萬柄，芙蓉困倚輕柔。暮霞映，日初收。更滿意、綠密紅稠。是牽情處，低迴照影，特地嬌羞。惆悵好景難酬。慰家山夢繞，十頃新秋。庭空吏散，依然興在滄州。未容短棹輕舟。謾贏得、終日遲留。笑空歸去，籃輿路轉，月上西樓。
垂絲釣
作者：丘崈（宋）

夕烽戍鼓。悲涼江岸淮浦。霧隱孤城，水荒沙聚。人共語。盡向來勝處。謾懷古。問柳津花渡。露橋夜月，吹簫人在何許。繚嬙望篽。粉黛成黃土。惟有江東注。都無虜。似舊時得否。
黃河清
作者：丘崈（宋）

鼓角清雄佔雲祲。喜邊塵、今度還靜。一線乍添，長覺皇州日永。樓外崇牙影轉，擁千騎、歡聲萬井。太平官府人初見，夢熊三佔佳景。皇恩夜出天闈，雲章粲、鳳鸞飛動相映。寶帶萬釘，與作今朝佳慶。勳業如斯得也，況整頓、江淮大定。這回恰好，歸朝去、共調金鼎。
驀山溪
作者：丘崈（宋）

風傳芳信，曉色便清霽。簾幕護春寒，篆香溫、笙簧韻美。使華容與，星動帝王州，花上臉，柳邊眉，競報佔熊喜。歡娛好是，玉塞無塵起。鞭計小遲留，要長折、遐衝萬里。傳聞有詔，宣室待歸來，醽醁滿，叵羅深，莫負春蔥指。
鷓鴣天
作者：丘崈（宋）

懷抱環奇懶叩閽。朝陽獨賦遠人村。即看飛下芝封詔，會見趣歸金馬門。今夕飲，拼濡裙。一時尊俎盡詩人。唯餘阿買真才劣，醉後猶能寫八分。
鷓鴣天
作者：丘崈（宋）

陸海蓬壺自有山。光風霽月未應慳。但將歌舞酬佳節，卻信陰晴是等閒。花照夜，燭烘盤。明年公更酒腸寬。奉陪黃傘傳柑宴，莫望紅妝擁座歡。
鷓鴣天
作者：丘崈（宋）

準擬關門度一秋。強扶衰病起相酬。不辭酩酊還吹帽，自笑鬅鬙怯露頭。江日晚，更遲留。爭傳五馬足風流。論車載酒渾閒事，著籠藏花說未休。
鷓鴣天
作者：丘崈（宋）

兩兩維舟近柳堤。菱歌迤邐過前溪。曲中自訴衷腸事，岸上行人那得知。金齒屐，翠雲篦。女蘿為帶蕙為衣。惜花貪折歸時晚，急槳相呼入翠微。
鷓鴣天
作者：丘崈（宋）

玳瑁宴中見綠珠。淡然高韻勝施朱。揉蘭霧縠薔薇淺，半露冰肌玉不如。餐秀色，味膚腴。輕紅端合與為奴。只愁宴罷翻成恨，贏得偏憐不似初。
夜行船
作者：丘崈（宋）

水滿平湖香滿路。繞重城、藕花無數。小艇紅妝，疏簾輕蓋，煙柳畫橋斜渡。恣樂追涼忘日暮。簫鼓動、月明人去。猶有清歌，隨風迢遞，聲在芰荷深處。
夜行船
作者：丘崈（宋）

一舸鴟夷雲水路。貪遊戲、悄忘塵數。明月長隨，清風滿載，那向急流爭渡。邂逅占星來已暮。芝封待、卻催歸處。倚玉蒹葭，論文尊俎，回首笑談何處。
夜行船
作者：丘崈（宋）

飛舄朝天雲作路。長安近、更無程數。梧竹當年，絲綸弈世，咫尺鳳池平渡。青眼相逢何太暮。眉黃透、卻愁君去。官事無多，豐年有暇，莫負賞心佳處。
夜行船
作者：丘崈（宋）

萬柄荷花紅繞路。錦連空、望無層數。照水旌旗，臨風鼓吹，行遍月橋煙渡。堪笑年華今已暮。身西上、夢魂東去。一曲亭邊，五雲門外，猶記最花多處。
臨江仙
作者：丘崈（宋）

天上玉卮稱萬壽，人間湛露初勻。種萱堂上閱青春。薰風頻送喜，同日拜絲綸。班在蕊珠仙綴立，等閒歷遍燕秦。紫皇先付與佳名。宜家更宜國，宜子又宜孫。
感皇恩
作者：丘崈（宋）

時節近中秋，桂花天氣。憶得熊羆夢呈瑞。向來三度，恨被一官縈繫。今朝稱壽，也休辭醉。斑衣戲彩，薄羅初試。華髮雙親剩歡喜。功名榮貴，未要匆匆深計。一杯先要祝，千百歲。
蝶戀花
作者：丘崈（宋）

梅子著花當獻壽。得得天工，有意還知否。教在歲寒雙雪後。長年不羨松筠茂。莫厭杯深歌舞奏。約略絲綸，正是來時候。富貴明年公自有。天香公燭黃封酒。
蝶戀花
作者：丘崈（宋）

鼓吹東方天欲曉。打徹伊州，梅柳都開了。盡道鄞江春許早。使君未到春先到。號令只憑花信報。旗壘精明，家世臨淮妙。遙想明年元夕好。玉人更著華燈照。
蝶戀花
作者：丘崈（宋）

逼砌筠窗圍小院。日照花枝，疏影重重見。金鴨無風香自暖。臘寒才比春寒淺。畫景溫溫烘筆硯。閒把安西，六紙都臨遍。茗碗不禁幽夢遠。鵲來喚起斜陽晚。
一翦梅
作者：丘崈（宋）

瀟灑佳人淡淡妝。特地凌寒，秀出孤芳。雪為肌體練為裳。韻處天姿，不御鉛黃。古樣銅壺溼篆章。淺浸橫斜，淨幾明窗。何妨三弄點苔蒼。但有疏枝，依舊清香。
天仙子
作者：丘崈（宋）

畏暑只嫌秋較晚。不道玉樓人漸遠。此情那解卻清涼，腸欲斷。愁無限。安得冰壺還照眼。妙舞蹁躚歌宛轉。走遍京華何處見。清眠無夢到西州，餘香淺。銀鉤軟。唯仗錦書聊自遣。
朝中措
作者：丘崈（宋）

晚風斜日折梅花。樓外卷殘霞。領略一城春氣，華燈十萬人家。輕衫短帽，風前趁馬，月下隨車。道個小來腳定，那人笑隔籠紗。
朝中措
作者：丘崈（宋）

幾回相與嘆高才。忽報馭風來。誰道亟朝天闋，更能同上春臺。主人早晚，班聯玉筍，行聽連催。湖上飽賡新唱，思堂快瀉深杯。
朝中措
作者：丘崈（宋）

尊前賓主角多才。亦許我同來。詩思競翻三峽，酒狂欲拗連臺。身閒有限，莫辭光景，刻燭相催。沙路即看聯轡，上林趁賞流杯。
菩薩蠻
作者：丘崈（宋）

壺邊擊斷歌無節。山川一帶傷情切。依舊石頭城。夕陽天外明。行人誰是侶。遺唱今何許。對酒轉愁多。愁多奈酒何。
菩薩蠻
作者：丘崈（宋）

秋聲夜到秋香園。重簾拭卷都開遍。只似舊時香。更添些子黃。綺窗人共賦。猶憶分香句。別後幾回秋。見花空復愁。
菩薩蠻
作者：丘崈（宋）

雲林帶水山橫閣。故人去盡添蕭索。反照射微茫。臨分愁夕陽。傳柑當令節。連璧朝天闋。還有雁西飛。慰人新別離。
西江月
作者：丘崈（宋）

恰好輕篷短棹，絕勝錦纜牙檣。一聲橫笛起微茫。十里紅蓮步障。小待山頭吐月，何妨說劍杯長。更看風露洗湖光。水底金盤滉漾。
西江月
作者：丘崈（宋）

明日又還重九，黃昏小雨疏風。菊英萸糝一尊同。付與今宵號夢。寒意梧桐葉上，客愁畫角聲中。小樓何日卻從容。千里此情應共。
梅弄影
作者：丘崈（宋）

雨晴風定。一任春寒逞。要勒群芳未醒。不廢梅花，晚來妝面靚。曲闌斜憑。水欄臨清鏡。翠竹簫騷相映。付與幽人，巡池看弄影。
訴衷情
作者：丘崈（宋）

東風罨岸進船難。酒醒篆香殘。不堪客裡無緒，那更晚來寒。思往事，耿無眠。掩屏山。夜深人靜，何處一聲，月子彎彎。
訴衷情
作者：丘崈（宋）

素衣蒼狗不成妍。何意妒蟬娟。不知高處難掩，終自十分圓。涵永珍，獨當天。照無邊。乾坤呈露，何況人間，大地山川。
訴衷情
作者：丘崈（宋）

芙蓉深徑小肩輿。相併語徐徐。紅妝著處迎笑，遮路索踟躕。錦步障，繡儲胥。繞重湖。更添月照，人面花枝，疑在蓬壺。
訴衷情
作者：丘崈（宋）

十分風味似詩人。有些子太清生。只應最嫌俗子，消瘦卻盈盈。風乍靜，雪初晴。月微明。泊然疏淡，莫是無情，作個關情。
錦帳春
作者：丘崈（宋）

翠竹如屏，淺山如畫。小池面、危橋一跨。著棕亭臨水，宛然郊野。竹籬茅舍。好是天寒，倍添幽雅。正雪意、垂垂欲下。更朦朧月影，弄明初夜。梅花動也。
謁金門
作者：丘崈（宋）

風又雨。吹面落花紅舞。把酒不禁春思苦。別離聞杜宇。疊嶂樓頭佳處。猶想襞箋容與。思入雲山便好語。莫辭頻寄取。
謁金門
作者：丘崈（宋）

槐陰綠。簾卷翠屏山曲。照眼冰壺寒並玉。賜衣便霧縠。熊夢又驚初卜。好在掖垣梧竹。應訝人歸猶未速。已頒新詔墨。
謁金門
作者：丘崈（宋）

羅袖薄。玉臂鏤花金約。起晚欠伸蓮步弱。倚床嬌韻惡。獨自青樓珠箔。怎向日長花落。門掩東風春寂寞。誤人瞋喜鵲。
謁金門
作者：丘崈（宋）

花雨潤。煙鎖玉爐香韻。笑度華年春不盡。壽觴寒食近。甲子才週一瞬。爭羨珠顏青鬢。咫尺朝元仙路穩。碧雲新有信。
好事近
作者：丘崈（宋）

空澗落鳴泉，千騎雨霖衣鐵。金奏欲終人醉，有玉聲清越。夜深纖手怯輕寒，餘韻寄愁絕。玉樹夢迴何處，但滿庭霜月。
好事近
作者：丘崈（宋）

整整一冬晴，雨後不論朝夕。麥隴救得一半，莫妨他寒食。試看天氣定乘除，寬更待三日。桃李且須寧耐，有無邊春色。
浣溪沙
作者：丘崈（宋）

鐵鎖星橋永夜通。萬家簾幕度香風。俊遊人在笑聲中。羅綺十行眉黛綠，銀花千炬簇蓮紅。座中爭看黑頭公。
浣溪沙
作者：丘崈（宋）

勝子幡兒嫋鬢雲。釵頭絕唱舊曾聞。江城喜見又班春。拂柳和風初有信，欺梅殘雪已無痕。只應笑語作春溫。
浪淘沙
作者：丘崈（宋）

瀟灑無湖仙。踏遍塵寰。吟哦長憶兩松閒。邂逅天涯還一笑，璧合珠連。風采照衰殘。妙語冷然。妓圍香暖簇金蟬。端為故人情未減，醉玉頹山。
定風波
作者：丘崈（宋）

月殿移根入帝鄉。風流猶是舊時妝。猩血染成丹杏臉。濃點。鬱金籠就赭衣黃。浪說錦城元自少。不道。只今何啻五枝芳。試問司花誰是主。傳語。且煩都與十分香。
卜算子
作者：丘崈（宋）

翠被怯輕寒，花氣撩幽夢。夢躡飛雲駕綵鸞，驚覺花枝動。宿酒未全醒，屋角聞晴哢。愛著荼シ徹骨香，嗅了還重□。
柳梢青
作者：丘崈（宋）

風佩珊珊。雲屏曲曲，愁絕春慳。無奈餘寒。半醒宿酒，御夾成單。深沈院落人閒。憑闌處、眉顰黛殘。彩筆慵拈。新聲微度，興入雲山。
點絳唇
作者：丘崈（宋）

花落花開，等閒不管流年度。舊遊何處。淺立空凝佇。驚拍欄干，忍見春將暮。憑風絮。為人飛去。散作愁無數。
醉花陰
作者：丘崈（宋）

碧玉槎椏金粟小。山路驚秋老。倒倚溼寒煙，似怯秋風，閣淚啼清曉。銅壺冷浸宜深窈。人試新妝巧。雲鬢一枝斜，小閣幽窗，是處都香了。
愁倚闌・春光好
作者：丘崈（宋）

風雨驟，妒花黃。忽斜陽。急手開啟君會否，是伊涼。深深密密傳觴。似差勝、落帽清狂。滿引休辭還醉倒，卻何妨。
如夢令
作者：丘崈（宋）

門外綺羅入繡。堂上華燈入晝。領略一番春，共醉連宵歌酒。今後。今後。如此遨頭少有。
如夢令
作者：丘崈（宋）

小小峰巒對起。芳樹重重相倚。清溜繞階除，聊備一池春水。遊戲。遊戲。適意隨緣足矣。
太常引
作者：丘崈（宋）

憎人虎豹守天關。嗟蜀道、十分難。說與沐猴冠。這富貴、於人怎謾。忘形尊俎，能言桃李，日日在東山。不醉有餘歡。唱好個、風流謝安。
南歌子
作者：朱晞顏（宋）

影落三秋月，寒生六月霜。是誰幻出玉篔簹。乞與一枝和雪、釣灕湘。勁節依琳館，虛心漏草堂。筆端元自有雌黃。疑是化龍蜚到、葛仙旁。
沁園春
作者：呂勝己（宋）

月晃西窗，風掀斗帳，曉來夢迴。見滿川驚鷺，長空瑞鶴，聯翩來下，翔舞徘徊。旋放金磐承積塊，更輕撼瓊壺撩凍澌。氈幃小，近寶爐獸炭，瀋水蘭煤。寒威。酒力相欺。薦綠蟻霜螯左右持。問歲歲禎祥，如何中斷，年年梅月，因甚愆期。上紺碧樓，城高百尺，看白玉虯龍奔四圍。紛爭罷，正殘鱗敗甲，天上交飛。
醉桃源・阮郎歸
作者：呂勝己（宋）

山翁可是愛登臺。看雲日幾回。恨無語似謫仙才。空教雲去來。思往事，引深杯。長歌感壯懷。霜風晚下掃陰霾。天心寶鑑開。
醉桃源・阮郎歸
作者：呂勝己（宋）

馬蹄西路賞春妍。重來十五年。好山如帶水如環。紅樓罨畫閒。人易老，景如前。停杯俯逝川。歸舟回首望雲煙。秦人隔洞天。
醉桃源・阮郎歸
作者：呂勝己（宋）

去年手種十株梅。而今猶未開。山翁一日走千迥。今朝蝶也來。高樹杪，暗香微。慳香越惱懷。更燒銀燭引春回。英英露粉腮。
蝶戀花
作者：呂勝己（宋）

牆角栽梅分兩下。夾竹穿松，巧傍柴門亞。不似西湖明月夜。展開一片江南畫。老子尋芳心已罷。為愛孤高，結約如蓮社。清靜界中觀物化。憧憧門外馳車馬。
蝶戀花
作者：呂勝己（宋）

天際行雲紅一縷。無盡青山，江水悠悠去。更上層樓憑遠處。淒涼今古悲三楚。心事多端誰共語。酒醒愁來，望望家何所。薄宦漂零成久旅。天涯卻羨鴻遵渚。
蝶戀花
作者：呂勝己（宋）

姑射真仙蓬海會。馭氣乘龍，作意遊方外。冬後翦花飛素彩。臘前隕璞拋團塊。冪冪錦雲相映帶。川穀林巒，混一乾坤大。白玉裝成全世界。江湖點染微瑕纇。
蝶戀花
作者：呂勝己（宋）

屈指瓜期猶渺渺。羨子徵鞍，去上長安道。到得故園春正好。桃腮杏臉迎門笑。聞道難兄登顯要。雁子云宵，花萼應同調。舊恨新愁須拼了。功名趁取方年少。
蝶戀花
作者：呂勝己（宋）

眼約心期常未足。邂逅今朝，暫得論心曲。忽墮鮫珠紅簌簌。雙眸翦水明如燭。可恨匆匆歸去速。去去行雲，望斷悽心目。何似當初情未熟。免教添得愁千斛。
蝶戀花
作者：呂勝己（宋）

天色沈沈雲色赭。風擾陰寒，浩蕩吹平野。萬斛珠璣天棄捨。長空撒下鳴鴛瓦。玉女凝愁金闋下。褪粉殘妝，和淚輕揮灑。欲降塵凡飆馭駕。翩翩白鳳先來也。
長相思
作者：呂勝己（宋）

體夭夭。步飄飄。綬帶金泥縷絳綃。瓏璁趁步搖。淺霞消。兩峰遙。斜插層樓金繫腰。花羞人面嬌。
長相思
作者：呂勝己（宋）

展顰蛾。抹流波。並插玲瓏碧玉梭。松分兩髻螺。曉霜和。凍輕呵。拍罷陽春白雪歌。偎人春意多。
長相思
作者：呂勝己（宋）

冒寒吹。訪瓊姬。行到青山遇玉肌。凝情慾待誰。山疏籬。手同攜。踏月隨香清夜歸。乘歡撥凍醅。
浣溪沙
作者：呂勝己（宋）

淺著鉛華素淨妝。翩躚翠袖拂雲裳。傍人作意捧金觴。曲度清悲雲冉冉，花飛零亂月茫茫。夢迴人去似高唐。
浣溪沙
作者：呂勝己（宋）

直系腰圍鶴間霞。雙垂項帕鳳穿花。新妝全學內人家。惠性芳心誰得似，饒嗔□惡也還他。只消凡事與饒些。
清平樂
作者：呂勝己（宋）

紅塵久住。仙馭凌波去。本似行雲無定處。那更臘殘風雨。瑤芳片片輕飛。但留青子欒枝。孤負歲寒幽意，如今卻與春宜。
清平樂
作者：呂勝己（宋）

靈心暗屬。髻壘黃金粟。寂靜虛堂情不足。微步徘徊山麓。蕊珠宮裡新妝。生香全似瑤芳。應為鶯花留戀，人間暫歇鸞鳳。